Möödunud ööpäeva jooksul rikkusid Kremli-meelsed võitlejad Ida-Ukrainas relvarahu kokku 39 korral, teatas terrorismivastase operatsiooni (ATO) staap. Muuhulgas kasutati ka raketisüsteeme Grad.
Piskõ küla lähistel tulistati Ukraina vägede positsioone käsitulirelvadest, suurekaliibrilistest kuulipildujatest, granaadiheitjatest ja miinipildujatest, vahendas Unian.
Šõrokõne lähedal aga tulistati valitsusvägesid granaadiheitjatest ja käsitulirelvadest, aktiivselt tegutsesid ka vastase snaiprid.
Eile õhtul aga võtsid Kremli-meelsed võitlejad Donetski oblastis Zvezdne kahel korral kasutusele raketisüsteemi Grad.
Poltorak: Donbassis on 8000 Vene kaadriväelast
Ukraina kaitseminister Stepan Poltorak rääkis eile ajakirjanikele, et hetkel viibib Ida-Ukrainas vastase poolt kontrollitud territooriumil umbes 8000 Venemaa kaadriväelast.
Samas märkis kaitseminister, et hetkel pole vaja järjekordset mobilisatsiooni läbi viia.
"Kui olukord rindel peaks järsult muutuma, kui peaks algama avalik Vene agressioon Ukraina vastu, läheme me kõik koos relvastatult rindele," vastas Poltorak ajakirjanikele.
ÜRO: Ida-Ukraina konfliktis on hukkunud rohkem kui 9000 inimest
ÜRO inimõiguste ülemvoliniku amet teatas täna, et alates 2014. aasta aprillist on Ida-Ukraina konfliktis hukkunud rohkem kui 9000 inimest.
Nende hulka on arvestatud nii sõdurid ja võitlejad kui ka tsiviilisikud.
Kuigi alates 1. septembrist on sõjategevus märkimisväärselt vähenenud elab piirkonnas miljoneid inimesi kriitilistes tingimustes, hoiatas ÜRO.
Vahemikus 16. augustist 15. novembrini hukkus konfliktitsoonis 47 tsiviilisikut. Vigastada on saanud 131 inimest. Rohkem kui poole surmajuhtumitest on põhjustanud maamiinid ning seetõttu on eriti suurt tähelepanu pöörata demineerimistöödele.
Ka ÜRO rõhutab, et Venemaalt saabub nn separatistide alale endiselt relvi ja võitlejaid ning sealne inimõiguste olukord teeb murelikuks.
Olukord Ida-Ukrainas 9. detsembri seisuga. Suuremas formaadis kaarti saab näha SIIT.
Toimetaja: Laur Viirand